
Acești obedienţi iresponsabili 


Şi aroganţa cu care vulnerabilizează șansa de prosperitate a naţiunii sunt 
principalii vinovaţi pentru nemulţumirile care au scos oamenii în stradă în plin 
ger. Obedienţii de care pomenesc ocupă poziţii cheie peste tot în statul român. 
În gestionarea resurselor, la ANRE, la ASF, la ANCOM, în MAE, la Președinţie, la 
agricultură, sănătate și educaţie nu mai vorbesc. Toţi execută obedient ordinele. 
De ce? Pentru că dacă cârtesc, la câte competenţe profesionale au, sunt 
înlăturați imediat și înlocuiți cu alţii. Rezerva de cadre obediente în partide este 
nelimitată. Cine n-are o profesie din care poate să trăiască decent, se refugiază 
la vreun partid. Obedient la început în faţa șefilor, pe care după ce îi înghite, 
aplică principiul obedienţei în relaţiile externe. Pentru cei fără caracter este 
strategia câștigătoare. 


Obedienţii sunt foarte „activi” și în Parlamentul European. România are comisar european 
pe transporturi. Doamna Adina Vălean, PNL. A avut comisar european pe agricultură, 
domnul Dacian Cioloș (Reper) . Nu am auzit-o pe doamna comisar Vălean luând o poziție 
pragmatică în problema transportatorilor, nici când a fost vorba de atacul la firmele de 
transport românești nici acum când transportatorii din România sunt la limita falimentului. 
Despre Cioloș și deciziile sale, cele care au generat ulterior problemele din agricultura 
românească au curs râuri de biţi. Oamenii din stradă culeg „roadele” obedientei și 
oportunismului acelora cărora le-au delegat dreptul de reprezentare prin vot. Plătiţi bine 
ca să ne fac rău. Sunt sigură că la PNL sunt presiuni să o pună pe listă pe doamna 


Vălean. Nu degeaba a ieșit din adormire Crin Antonescu la început de an. La cum scade 
PNL in sondaje, scade și numărul de locuri eligibile. Bătălia pe ele cu puzderia de 
obediențţi sinecuriști din PE creează deja zarvă mare la vârful conducerii liberale. Mai ales 
că mai încearcă mulți grei regionali să se ascundă de dosare pe listele de 
europarlamentare. 


Obedienţii nu se luptă pentru salarii, oricât de mari li se par unor muritori de rând. Ele 
sunt niște resturi la masa contractelor cu multe zerouri. 


Obedienţii aruncă pe piață promisiuni cu nemiluita. Un singur subiect este tabu. Ucraina. 
Mucles. În Ucraina nu este vorba doar despre cereale și „democrație”. Este vorba despre 
resurse mult mai interesante pentru care se bat estul și vestul în perspectiva nevoilor 
tehnologiei moderne. Obedienţii autohtoni, cu studii finalizate la maturitatea târzie nu 
înțeleg mizele războiului hibrid. Acceptarea pauperizării românilor, distrugerea capitalului 
românesc în favoarea monopolului capitalului străin, vor diminua capacitatea României de 
a negocia o poziție benefică economic în acordurile economice după încheierea ostilităților 
în est. Tot mai aproape, pe măsură ce se apropie alegerile europarlamentare și 
prezidenţiale din SUA. 


România nu are un capital autohton sănătos. Depinde de banii europeni pentru a nu intra 
în recesiune. Din acest motiv orice rebeliune înseamnă sinucidere politică în acest an de 
alegeri. Puterea este cu spatele la zid. Înţeleg contextul. Dar istoria ne învaţă că 
sacrificiul unor lideri carismatici, poate schimba soarta unor bătălii pierdute teoretic. 
Marea Unire este un exemplu. Mai avem astfel de lideri printre atâția oportuniști? Dacă nu 
ne scuturăm de ei riscăm să ajungem Acarul Păun ca în 1945, când după scurtarea 
războiului prin sacrificii umane și materiale am fost aruncați în sfera de influență 
rusească. Există un mare pericol ca România, cu toate costurile care ne-au pauperizat, să 
nu aibă nimic de spus la negocierile care vor urma înghețării conflictului din Ucraina. Pace 
nu va fi. Nu există prieteni sau parteneriate strategice fără costuri ascunse. Greu de 
înţeles pentru acești obedienţi iresponsabili care au un singur principiu: După noi Potopul. 


